# Høringsinnspill fra enheter i høgskolens støttetjenester

6. april 2022 mottok direktør for støttetjenester arbeidsutvalgets grunnlag for høringsuttalelse i forbindelse med arbeidet med høgskolens campusstrategi (lokalisering).

Arbeidsgruppens høringsgrunnlag ble sendt ut til de respektive avdelingene underlagt direktør for støttetjenester for innspill, med svarfrist til seksjon for HR 4. mai. Innen fristen er det mottatt tre høringsinnspill.

Under følger høringsuttalelser fra Avdeling for økonomi og virksomhetsstyring, seksjon for HR og HiØ Videre.

## Avdeling for økonomi og virksomhetsstyring

Avdeling for økonomi og virksomhetsstyring har, i et felles møte, gått gjennom og diskutert høringsforslaget vedrørende campusstrategi ved HiØ. Avdelingen støtter med dette konklusjonen i notat og mener det er riktig for HiØ å fortsette med en to-campusløsning.

I diskusjonen ble flere argumenter for og mot de to løsningene diskutert. Under følger argumentene for en samlet campus og deretter argumentene for 2 campuser.

Samlet campus:

* Det er klare stordriftsfordeler både med tanke på infrastruktur og administrasjonsressurser.
* En ytterligere samling av fagmiljøer gir muligheter for bedre faglig samhandling.
* En samling kan gjøre høyskolens studentmiljø bedre og dermed bidra til en mer attraktiv høgskole.
* En samling vil medføre investeringer i nye lokaler tilpasset driften, i motsetning til deler av dagens lokaler

2 campus:

* Det er investert betydelige beløp i lokaler på dagens 2 studiesteder både for høgskolen, men også for SiØ. Alternativ bruk av lokalene er begrenset, spesielt i Halden.
* Det er viktig for høgskolen å beholde de nære båndene til vertskommunene, både i forhold til næringslivet, men også i forhold til praksisplasser for profesjonsstudiene.
* Det er en risiko for at andre aktører vil etablere konkurrerende tilbud hvis høgskolen forlater en eller flere av dagens studiesteder.
* Høgskolen har vært gjennom flere omorganiseringer de siste årene og trenger nå ro for å utvikle seg. Det trengs derfor ikke en opprivende debatt om lokalisering.

Samlet sett støtter dermed avdeling for økonomi- og virksomhetsstyring den fremlagte konklusjonen.

## Seksjon for HR

Seksjon for HR diskuterte høringsgrunnlaget i et felles seksjonsmøte, og drøftet fordeler og ulemper med de løsninger som skisseres.

Seksjonen konkluderer med at de går mot arbeidsgruppens konklusjon om to campuser, og ser det som best for Høgskolen i Østfold i fremtiden å ha virksomheten samlet på ett sted, Fredrikstad.

Seksjonen vil fremheve

* Hensynet til rekruttering: det oppleves enklere å rekruttere riktig kompetanse til stillinger på campus i Fredrikstad, enn til Halden når det er behov for kandidater som bor på Østlandsområdet. Høgskolen rekrutterer et stort antall ansatte fra utenfor Fredrikstad og Halden til fagstillinger.
* Hjemmekontor i kombinasjon med tilstedeværelse på campus vil i fremtiden være den nye arbeidssituasjonen for mange ansatte. For å oppnå sosialt faglig fellesskap og å legge til rette for tverrfaglig samarbeid, er det er behov for å være tilstede, sammen og samtidig, noe som er enklere når man er samlokalisert.
* Miljø: Høgskolen er Miljøfyrtårnsertifisert –miljøperspektivet savnes i rapporten fra arbeidsgruppen. Med to campuser må utfordringene med kollektivtilbudet for studenter og ansatte som skal til Halden løses med gode og bærekraftige løsninger for å minske bilbruk og å bedre tilgjengeligheten til campus I Fredrikstad må utfordringene med parkering løses enten det blir én campus eller to. Drift av én campus vil ha andre stordriftsfordeler innenfor administrasjon, redusert energiforbruk og med hensyn til sikkerhet og beredskap.
* En samlet virksomhet vil være positivt for student- og læringsmiljø, og vil gjøre det enklere for de ansatte å samarbeide på tvers av fakultet og institutter for å bygge robuste fagmiljøer. Dette vil styrke høgskolens omdømme som regional aktør innen høyere utdanning og FoU-virksomhet.
* Om høgskolen fortsatt skal ha sin virksomhet på to campuser, er det behov for å se på fordeling av kontorfasiliteter for å sikre gode og fleksible arbeidsplass-løsninger.

ETT HIØ oppnås best med virksomheten samlet på ett sted. Vi ønsker en høgskole som i fremtiden skal være den beste og eneste leverandøren av høyere utdanning og FoU i regionen og som skal være attraktiv å søke seg til både som studenter og høyt kvalifiserte ansatte.

## HiØ Videre

HiØ Videre støtter arbeidsgruppens konklusjon om å opprettholde dagens ordning med to campuser.